Predkladacia správa

V dňoch 20. apríla – 2. mája 2009 sa uskutočnila v sídle Medzinárodnej organizácie civilného letectva v Montreale diplomatická konferencia o prijatí Dohovoru o náhrade škody spôsobenej tretím osobám činmi protiprávneho zasahovania voči lietadlám a Dohovoru o náhrade škody spôsobenej lietadlami tretím osobám (ďalej len „diplomatická konferencia“).
 
            Pre zabezpečenie účasti ako aj pre určenie postupu delegácie Slovenskej republiky na rokovaniach diplomatickej konferencie bolo schválené uznesenie Vlády SR  č. 200/2009 z 11. marca 2009.
 
            Delegáciu Slovenskej republiky viedol generálny riaditeľ právnej sekcie MZV SR JUDr. Milan Kollár. Členmi delegácie boli zástupca MDPT SR (Ing. R. Valíčková, Sekcia civilného letectva a vodnej dopravy/Odbor civilného letectva) a  ZÚ SR v Ottawe (p. veľvyslanec Stanislav Opiela). Delegácia postupovala v súlade so smernicou schválenou uznesením vlády SR č. 200/2009.
 
            Členovia delegácie Slovenskej republiky sa okrem aktívnej účasti na zasadnutiach diplomatickej konferencie pravidelne zúčastňovali koordinačných zasadnutí Európskej únie a Európskej konferencie civilného letectva organizovaných s cieľom koordinovať postup európskych štátov a presadzovať spoločnú regionálnu politiku.
                                   
            Konferencie sa zúčastnili delegácie 81 členských štátov ICAO a delegácie 16 medzinárodných organizácií, odborných leteckých organizácií, regionálnych leteckých organizácií a univerzít. 
 
            Predmetom rokovania boli návrhy dohovorov, ktoré majú riešiť problematiku odškodnenia obetí (resp. iných oprávnených osôb), ktorých nárok by vznikol v dôsledku havárie lietadla z dôvodu teroristického útoku alebo bežnej prevádzky lietadla vrátane vytvorenia  medzinárodného kompenzačného fondu pre prípady, kedy poistný trh nie je schopný poskytnúť príslušné náhrady.  Cieľom je vytvoriť vyvážený stav medzi účinným, rýchlym a čestným odškodnením obetí (alebo ich pozostalých) a zároveň obmedziť na odôvodnenú mieru finančné riziká leteckých dopravcov a prevádzkovateľov lietadiel. Predmetom nie je riešenie zavinenia leteckej nehody.
 
            Táto informácia sa predkladá vláde SR v súlade s bodom D.2. uznesenia vlády SR č. 200/2009.
 
            Materiál je nelegislatívnej povahy, jeho prijatie nemá negatívne finančné, ekonomické, environmentálne vplyvy ani vplyv na zamestnanosť, podnikateľské prostredie a rozpočet verejnej správy; nezasahuje do pôsobnosti iných orgánov verejnej moci ani z neho nevyplývajú týmto orgánom žiadne úlohy. Je informatívneho charakteru, preto bol medzirezortne prerokovaný len s MZV SR. Predkladá sa bez rozporov.